ប្រទេស​បារាំង​រឹប​អូស​នាវា​ដែល​ជាប់​ពាក់​ព័ន្ធ​នឹង​សម្ពន្ធមិត្ត​លោក​ ពូទីន
នាវា​នេះ​គឺ​ជា​កម្មសិទ្ធិ​របស់​ក្រុមហ៊ុន​មួយ ដែល​មាន​លោក Sechin ជា​ម្ចាស់​ភាគហ៊ុន​ច្រើន​ជាង​គេ។ លោក Sechin បើក​ដំណើរ​ការ​ក្រុមហ៊ុន​ប្រេងកាត​រុស្ស៊ី Rosneft ហើយ​លោក​ក៏​ជា​អតីត​មន្ត្រី​រដ្ឋាភិបាល​រុស្ស៊ី​ផងដែរ។ 
រដ្ឋាភិបាលបារាំង នៅក្នុងសប្ដាហ៍នេះ បានរឹបអូសនាវាមួយគ្រឿង ដែលជាប់ពាក់ព័ន្ធទៅនឹងអ្នកជំនួញប្រេងកាតរុស្ស៊ី គឺលោក Igor Sechin ដែលជាសម្ពន្ធមិត្តដ៏ជិតស្និទ្ធរបស់ប្រធានាធិបតី រុស្ស៊ី លោក Vladimir Putin។ ការរឹបអូសនេះ គឺជាផ្នែកមួយនៃការដាក់ទណ្ឌកម្មរបស់សហភាពអឺរ៉ុបទៅលើការឈ្លានពានរបស់រុស្ស៊ី លើប្រទេសអ៊ុយក្រែន។ នៅក្នុងសេចក្ដីថ្លែងការណ៍ជាលាយលក្ខណ៍អក្សរមួយបង្ហោះលើបណ្ដាញTwitter ផ្លូវការ លោក Olivier Dussopt រដ្ឋមន្ត្រីវិធានការសាធារណៈ និងគណនេយ្យ នៃប្រទេសបារាំង បានថ្លែងថា នាវាដែលមានប្រវែង ៨៥. ៦ ម៉ែត្រមួយគ្រឿងឈ្មោះថា Amore Vero ត្រូវបានរឹបអូសដោយភ្នាក់ងារគយបារាំង នៅឯកន្លែងចតនាវាមួយ នៅក្រុងកំពង់ផែ La Ciotat ក្បែរទីក្រុង Marseille ស្ថិតនៅភាគខាងត្បូងនៃប្រទេសបារាំង។ សេចក្ដីថ្លែងការណ៍សរសេរថា នាវានេះគឺជាកម្មសិទ្ធិរបស់ក្រុមហ៊ុនមួយ ដែលមានលោក Sechin ជាម្ចាស់ភាគហ៊ុនច្រើនជាងគេ។ លោក Sechin បើកដំណើរការក្រុមហ៊ុនប្រេងកាតរុស្ស៊ី Rosneft ហើយលោកក៏ជាអតីតមន្ត្រីរដ្ឋាភិបាលរុស្ស៊ីផងដែរ។ គណនី Twitter របស់រលោករដ្ឋមន្ត្រី Dussopt ក៏បានបង្ហោះរូបថតមួយសន្លឹកនៃនាវានោះ ដែលបង្ហាញពីអាងហែលទឹកមួយដែលអាចប្រែក្លាយជាកន្លែងចុះចតឧទ្ធម្ភាគចក្រ ក៏ដូចជាជាន់ជាច្រើននៃនាវា ព្រមទាំងអាងហែលទឹកក្ដៅមួយផងដែរ។ សេចក្ដីថ្លែងការណ៍ដដែលបន្តថា នាវានេះបានចូលមកដល់ក្រុងកំពងផែ La Ciotat កាលពីថ្ងៃទី ៣ ខែមករា ដើម្បីជួសជុល ហើយគ្រោងនឹងបន្តស្ថិតនៅទីនោះរហូតដល់ថ្ងៃទី ១ ខែមេសា។ មន្ត្រីគយបារាំងនិយាយថា ពួកគេបានមកពិនិត្យនាវានេះ ខណៈដែលក្រុមនាវិកកំពុងតែត្រៀមខ្លួនបើកនាវានេះចេញក្នុងស្ថានភាពបន្ទាន់មួយ បើទោះបីជាការជួសជុលនោះមិនទាន់បានបញ្ចប់នៅឡើយ។ នាវានេះត្រូវបានរឹបអូសដើម្បីទប់ស្កាត់ការលួចបើកចេញ។ ទស្សនាវដ្ដី Forbes បានរាយការណ៍ថា អាជ្ញាធរអាល្លឺម៉ង់ ក៏បានរឹបអូសនាវាដ៏ធំមួយឈ្មោះ Dilbar ដែលជាកម្មសិទ្ធិរបស់មហាសេដ្ឋីរុស្ស៊ី Alisher Usmanov ដែរ ប៉ុន្តែសេចក្ដីរាយការណ៍នេះ មិនត្រូវបានបញ្ជាក់ជាផ្លូវការនៅឡើយទេ៕